钦定古今图书集成/明伦汇编/氏族典/第529卷 > 郭衍
## 钦定古今图书集成/明伦汇编/氏族典/第529卷 > 郭衍

按《隋书郭衍传》，“衍字彦文，自云太原介休人也。父以
舍人从魏武帝入关，其后官至侍中。衍少骁武，善骑
射，周陈王纯引为左右，累迁大都督，屯陕城，拜使持
节车骑大将军、仪同三司。每有寇至，辄率所领御之，
一岁数告捷，颇为齐人所惮。建德中，从平并州，以功
加授开府，封武强县公。宣政元年，为右中军熊渠中”
大夫，超授上柱国，封武山郡公。密劝高祖杀周室诸
王，早行禅代，由是大被亲眤。开皇元年，突厥犯塞，以
衍为行军总管，领军屯于平凉。十年，从晋王广出镇
扬州。遇江表构逆，命衍为总管，领精锐万人，先屯京
口，于贵洲南，与贼战，败之。乃讨东阳、永嘉、宣城、黟、歙
诸洞，尽平之。授蒋州刺史。晋王爱䁥之。迁洪州总管。
王有夺宗之谋，托衍心腹，托以“衍妻患瘿，王妃萧氏
有术能疗之。”以状奏高祖，高祖听衍共妻向江都，往
来无度。及王入为太子，征授左监门率，转左宗卫率。
高祖于仁寿宫将大渐，太子与杨素矫诏令衍，宇文
述领东宫，帖上台，宿卫门禁并由之。大业元年，拜左
武卫大将军。帝幸江都，令衍统左军，改授光禄大夫。
又从讨吐谷浑。以恩幸封真定侯。七年，从往江都，卒，
谥曰襄。长子臻，武牙郎将。次子嗣本，孝昌县令。